GiliGold/VAD_KnessetCorpus huggingface dataset:
צבי האוזר: מגן 2 היא אפליקציה וולונטרית אבל בהינתן שבאמת נצליח והציבור ישתף פעולה, יאמץ אותה ויפעל וולונטרית בדברים האלה – אני אגיד את זה בזהירות: נושא הבידודים לא יחלוף מן העולם.
צבי האוזר: הייתי אומר את זה בלשון דיפלומטית.
צבי האוזר: נהפוך הוא – כל אדם שבא במגע חזקה שהוא צריך בידוד.
צבי האוזר: לא כל אדם שהוא בבידוד חזקה שהוא חולה.
צבי האוזר: אמר לי אדם חולה שהוא מקנא באלה שנכנסו לבידוד ולא נמצאים חולים והם מתלוננים.
צבי האוזר: זה קצת כמו שהייתה אזעקה ולא נפל טיל.
צבי האוזר: הוא אומר, עליי נפל הטיל ואני עצוב מזה.
צבי האוזר: אבל צריך להבין שאנחנו צריכים לפעול בכל מחיר כדי להימנע מלהכניס לבידוד אנשים שלא באו במגע, אבל אנשים שבאו במגע, ויש דיוקים, המגעים הם חלק מההוויה.
צבי האוזר: לכן מדד הבידוד הוא לא המדד הנכון.
צבי האוזר: אני מסכים איתך שצריך לשים לב כמה אנשים שנכנסו לבידוד ולא היו אמורים להיכנס לבידוד.
איתן גינזבורג: לכולם אני מזכיר שאם הצעת החוק הזאת לא תגיע היום לדיון היא תגיע ביום רביעי.
איתן גינזבורג: כל הבקשה היא להקדמת הדיון מיום רביעי ליום שני ולא על עצם המנגנון, החוק והכלי.
איתן גינזבורג: אנחנו דנים עכשיו האם לדון בו היום או ביום רביעי.
יצחק פינדרוס: אז אני רוצה לומר משהו.
יצחק פינדרוס: אני באמת מרגיש פה בפרדוכס.
יצחק פינדרוס: מצד אחד אני חלק מהקואליציה, ולא רק שאני חלק מהקואליציה אני גם מאוד מכבד את יושב-ראש ועדת חוץ וביטחון צביקה האוזר, ואני בטוח במאה אחוז בו.
יצחק פינדרוס: אני זוכר את הדיון הראשון – לאיזו ועדה זה ילך, ואני בטוח בטוהר כוונותיו.
יצחק פינדרוס: אבל יש בעיה.
יצחק פינדרוס: בתוך עמי אנוכי יושב.
יצחק פינדרוס: בטסט-קייס של השבועיים האחרונים בסיפור הזה הממשלה נכשלה כישלון טוטלי.
יצחק פינדרוס: היא לא הייתה ערוכה לזה.
יצחק פינדרוס: אני לא יודע אם יום שני או רביעי ישנה – היא לא הייתה ערוכה לזה.
יצחק פינדרוס: כמות הטעויות הייתה אסטרונומית, אי אפשר היה להשיג את משרד הבריאות בטלפון כדי להגיש ערעור, לא הייתה כתובת גם לפני שמגישים ערעור.
יצחק פינדרוס: זאת אומרת אם בן אדם יודע שעכשיו עושים איכון על טלפון לא נכון – אין לו עם מי לדבר.
יצחק פינדרוס: אומרים לו, תחכה שיגיעו כל 200 האנשים שייכנסו לבידוד בגלל הטלפון הלא נכון.
יצחק פינדרוס: כל 200 האנשים יעלו על הקו למשרד הבריאות.
יצחק פינדרוס: אני מרגיש מאוד לא נוח.
יצחק פינדרוס: יד אחת פשוט לא ידעה מה היד השנייה עושה.
יצחק פינדרוס: השב"כ אולי עשה את עבודתו נהדר אבל לא הייתה כתובת.
עוזי דיין: אז מה המסקנה מזה?
יצחק פינדרוס: אם זה היה תלוי בי ולא הייתי חלק מהקואליציה הייתי מבטל את הדבר הזה כי הוא פשוט לא נכון.
עוזי דיין: עוד סיבה טובה- - -
יצחק פינדרוס: הוא לא נכון, הוא לא יעיל.
יצחק פינדרוס: אתה צריך לקחת אחריות.
יצחק פינדרוס: אין מה לעשות.
יצחק פינדרוס: כממשלה אתה צריך לקחת אחריות.
יצחק פינדרוס: אם אתה מוציא 150,000 אנשים לבידוד ואין לך טלפניות שיענו ל-150,000 אנשים אתה בבעיה.
יצחק פינדרוס: אם אין כתובת - -
עוזי דיין: לקחת אחריות זה להכיר בזה ולתקן.
יצחק פינדרוס: בגלל שזה שב"כ אין לך כתובת.
איתן גינזבורג: חבר הכנסת פינדרוס, מה ששב"כ עושה זה להעביר את הנתונים למשרד הבריאות.
איתן גינזבורג: תפקידו לא להתקשר לאנשים.
איתן גינזבורג: הוא מעביר - -
יצחק פינדרוס: תן לי 30 שניות, אני אסביר לך בדיוק מה.
איתן גינזבורג: אבל מה עם הדברים שאמרת לעניין החוק עצמו?
איתן גינזבורג: הרי החוק עצמו מאפשר, בין השאר, את האפליקציה של מגן 2 ומעגן את - - - בתוך החוק.
איתן גינזבורג: הרי היום הכלי כבר קיים, הוא עובד על-פי חוק.
יצחק פינדרוס: אני אסביר מה ההיגיון: כשאתה לוקח גוף כמו השב"כ שאין לו כתובת אזרחית וגברת מקבלת טלפון שבעלה חולה ואומרים לה שהשב"כ מאכן את הכתובת שלה - -
איתן גינזבורג: אתה בעד האפליקציה האזרחית?
יצחק פינדרוס: זה לא עובד במבחן התוצאה.
איתן גינזבורג: אתה לא מקשיב למה שאני שואל אותך.
איתן גינזבורג: שאלתי אותך משהו אחר.
איתן גינזבורג: לא השב"כ.
איתן גינזבורג: אז זה חלק מהחוק.
איתן גינזבורג: לראשונה בישראל הולכים לעגן בחוק את האפליקציה האזרחית כדי שתהיה שכבת מגן נוספת כדי שהדברים יהיו יותר מדויקים.
יצחק פינדרוס: אבל - - - אתה חלק מהקואליציה בדיוק כמוני ולהעביר חוק כזה אתה צריך לדאוג שיהיה גוף שיטפל.
יצחק פינדרוס: לא אנשים נמצאים שעה וחצי - - -
צבי האוזר: אני חייב לתקן כי צופים בנו אנשים - -
איתן גינזבורג: חבר הכנסת האוזר, רק ניתן לעוד חבר כנסת לסכם ואז תהיה הצבעה.
איתן גינזבורג: תהילה פרידמן ואז עוזי דיין.
חוה אתי עטייה: אני רוצה להעיר הערה קטנה, אדוני היושב-ראש.
חוה אתי עטייה: מה התכנית?
איתן גינזבורג: תני קודם לתהילה.
תהלה פרידמן: האמת היא שזה לא טיעון בעד או ניגוד.
תהלה פרידמן: אני רק אשמח לקבל הסבר על הדבר הזה לא כוויכוח אלא מהו מנגנון התיקון.
תהלה פרידמן: אני גם מקבלת תלונות מאנשים שהוכנסו לבידוד ולא היה איך להתקשר ולא היה איך לערער.
תהלה פרידמן: אז אני רוצה לשאול מה התכנית.
איתן גינזבורג: זאת לא שאלה ליושב-ראש ועדת חוץ וביטחון, אלא שאלה למשרד הבריאות – איך הם מתפעלים את האינפורמציה.
תהלה פרידמן: זה חייב להיות מתואם.
איתן גינזבורג: עוזי דיין ואז אתי.
עוזי דיין: חבר הכנסת פינדרוס, אני שמח שאתה בקואליציה, ובכלל – אני הייתי הרבה שנים במקומות שעסקו בכל מיני דברים מאוד רגישים שצריך לקבל בהם החלטות, ולא הכול הלך בסדר.
עוזי דיין: נתחיל מהמקורות: "על שלושה דברים העולם עומד", אבל שניים לרוב בתיקון.
עוזי דיין: ככה זה עובד.
עוזי דיין: לעצם העניין – אחריות זה להכיר בכך שדברים הם לא בסדר – והם עלו גם בוועדה – ולתקן אותם.
עוזי דיין: השאלה היא אם הכלי הזה בסוף צריך מסקנה – אם צריך אותו או לא צריך אותו.
עוזי דיין: לדעתי, היום הפרטיות שלנו לא בסכנה והדמוקרטיה שלנו לא בסכנה – הבריאות כן בסכנה.
עוזי דיין: לכן צריך לעשות כל מה שיכולים ולא תפקידנו להכניס מקלות בגלגלים האלה, אלא לשאול את השאלה האם אנחנו מעבירים את זה כמה שיותר מהר ודואגים אחר כך גם לבקרה.
יצחק פינדרוס: עוזי, לא דיברתי על פרטיות.
עוזי דיין: - - - באופן אישי - - - לא רק אליך.
יצחק פינדרוס: אצלנו החרדים אין פרטיות.
יצחק פינדרוס: הרב אומר – ככה עושים.
יצחק פינדרוס: לא רלוונטי.
איתן גינזבורג: חברי הכנסת, יש ישיבות סיעה לסיעות שונות אז בואו נאפשר לכולם להגיע לישיבות הסיעה.
איתן גינזבורג: עוד משהו?
איתן גינזבורג: בבקשה, חברת הכנסת חוה אתי עטיה.
חוה אתי עטייה: אני רוצה להעיר שני דברים: השב"כ צריך ליידע את משרד הבריאות ולא רק את האנשים.
חוה אתי עטייה: זה לא נעשה.
צבי האוזר: השב"כ לא מיידע את האנשים.
חוה אתי עטייה: אז מי צריך ליידע?
צבי האוזר: השב"כ מקבל מספרי טלפון ממשרד הבריאות ומעביר למשרד הבריאות מספרי טלפון של אנשים שבאו במגע עם חולים מאומתים.
צבי האוזר: משרד הבריאות מפעיל את שיקול דעתו הבלעדי.
צבי האוזר: השב"כ איננו - - - אזרחי.
איתן גינזבורג: מי שולח את המסרון זה משרד הבריאות.
צבי האוזר: הוא מעמיד רק כלי שהוא אוטומטי.
איתן גינזבורג: מי שולח את המסרון?
צבי האוזר: משרד הבריאות.
יצחק פינדרוס: אז משרד הבריאות זה לא חלק מהקואליציה?
יצחק פינדרוס: רק ועדת חוץ וביטחון היא חלק מהקואליציה?
יצחק פינדרוס: רק רציתי להבין.
צבי האוזר: שאלה חברת הכנסת עטיה אם השב"כ צריך להעביר למשרד הבריאות.
איתן גינזבורג: היא לא סיימה את הדברים שלה.
חוה אתי עטייה: מה עם החדירה לפרטיות של האזרחים?
חוה אתי עטייה: זאת חדירה לפרטיות.
איתן גינזבורג: עכשיו תענה על כל השאלות.
איתן גינזבורג: יש לעוד מישהו שאלה?
צבי האוזר: אני אגיד בקצרה.
צבי האוזר: אני אשתדל לענות על כל השאלות.
צבי האוזר: רבותיי, אנחנו נבחנים על שלושה אינטרסים ציבוריים משמעותיים: האינטרס הראשון במעלה זה הזכות לחיים.
צבי האוזר: בסוף אנחנו מתעסקים בענייני חיים ומוות.
צבי האוזר: צריכים לשים את הדברים על השולחן.
צבי האוזר: עולם נוסף הוא איתנותם של משקי הבית ושל המשק הישראלי.
צבי האוזר: אירוע הקורונה איננו רק אירוע של משרד הבריאות, איננו רק אירוע בריאותי, אלא הוא חרג מכל אותן פרופורציות.
צבי האוזר: היו אנשים שבתחילת הדרך חשבו שבאמת יש בעיה וזאת בעיה של משרד הבריאות איך לנהל את זה.
צבי האוזר: זה אירוע שמאיים על המשק הישראלי ועל משקי הבית.
צבי האוזר: אני לא צריך להרחיב, אתם מכירים את הכול.
צבי האוזר: בנושא הזה איך אנחנו מיישרים את העקומה ובולמים את התפרצות המגפה יש גם היבטים של זכות לפרטיות ועקרונות יסוד מההקשרים האלה.
צבי האוזר: הכלי של השב"כ שנדון בו הרבה ונעשה בו שימוש גם בגל מרץ-אפריל וגם עכשיו מ-1 ביולי – עובדה שמנסים להפעילו במקסימום שימת לב לשאלת הפרטיות, מקסימום אוטומציה ומקסימום ריסון.
צבי האוזר: זאת אומרת יכלו לעשות פעולות נוספות, מן הסתם, אבל באיזון האינטרסים נקבע שימוש במתכונת מסוימת שהיא מרוסנת ומאזנת.
צבי האוזר: מה שאנחנו צריכים לבחון זה במבחן התוצאה, כלומר לצד אותן תלונות על אנשים שהתקשרו – ואינני מזלזל וזה חשוב – אני יכול להגיד לכם שגם אנחנו היינו חסרי שביעות רצון – וזאת מילה דיפלומטית – באשר להתנהלות של משרד הבריאות בימים הראשונים.
צבי האוזר: אין דין השבוע השני כדין השבוע הראשון בנושא הזה.
צבי האוזר: נכון להיום אנחנו עומדים על זמן מענה של 11 דקות בממוצע לפנייה על ערר, ואנחנו בהנחת עבודה ובמעקב רוצים להוריד את זה ל-3-2 דקות, וזאת הצהרת הכוונות של משרד הבריאות לשבוע הבא.
תהלה פרידמן: - - - מוטעה - - - אין לה איך - -
צבי האוזר: לגבי ההסדר להודעות מוטעות יש הליך עם הבנה ומיומנות שנבנית על-ידי אנשים כי כל האירועים האלה חדשים, ואנחנו מתנהלים תוך כדי תנועה ומטפלים בזה ודנים בזה והקדשנו שעות רבות לשאלת העררים, לרבות ביקור במוקד.
צבי האוזר: לא הסתפקנו רק סתם לשמוע דיווחים, אלא ירדנו לשטח ודיברנו עם החיילים וכולי.
צבי האוזר: אני רוצה לחזור לנקודה הארכימדית של הדיון הזה שתהיה מונחת בפניכם: כל אדם שבא במגע עם חולה מאומת יש סכנה שיחלה.
צבי האוזר: לא כל אדם שבא במגע – חולה.
צבי האוזר: היקף החולים הלכה למעשה הוא יותר נמוך משמעותית מהיקף המגעים.
צבי האוזר: סיפור הקורונה הוא סיפור של לוגיסטיקה.
צבי האוזר: ועדת הקורונה מתעסקת גם בסטטיסטיקה.
צבי האוזר: השב"כ התבקש לברר מגעים של כ-16 אלף חולים – אנשים שהם חולים מאומתים.
צבי האוזר: כל אחד ביצע כעשרה מגעים, אולי קצת פחות.
צבי האוזר: אנחנו מדברים על 16,000 אנשים ו-150,000 מגעים.
צבי האוזר: תעשו את החישוב ביניכם.
צבי האוזר: מתוך זה אותרו 8,000 אנשים שבאו במגע והתגלו כחולים.
צבי האוזר: 6,000 מתוכם התגלו על-ידי כלי השב"כ, 2,000 באמצעות חקירות אפידמיולוגיות.
צבי האוזר: אלה המספרים שהונחו בפנינו.
צבי האוזר: אני מציג לכם עכשיו את הסטטיסטיקה מהצד השני.
צבי האוזר: ככלל מקדם ההדבקה הוא 1:4.
צבי האוזר: זאת אומרת על 16,000 איש שחולים אנחנו מעריכים ומניחים שהם הדביקו כ-22,000.
צבי האוזר: אנחנו איתרנו רק כ-8,000.
צבי האוזר: לכן הוספנו את השכבה הנוספת של הכלי האזרחי.
חוה אתי עטייה: כמה זמן אתם שומרים את המידע?
צבי האוזר: אנחנו שומרים את זה שבועיים.
צבי האוזר: בדיוק הזמן שצריך לעשות את זה.
צבי האוזר: יש על זה דיונים שלמים.
חוה אתי עטייה: זה בדיון בוועדה.
צבי האוזר: הכול היה בדיון בוועדה.
צבי האוזר: לכן הכלי הוא כלי הכרחי נכון לעכשיו.
איתן גינזבורג: ברשותכם, חברי הכנסת, אני רוצה לעבור להצבעה.
איתן גינזבורג: בעד – 7, נגד – 2, הקדמת הדיון אושרה.
איתן גינזבורג: << נושא >> ב.
איתן גינזבורג: בקשת הממשלה להקדמת הדיון בהצעת חוק מתן שירותים חיוניים מרחוק (נגיף הקורונה החדש – הוראת שעה), התש"ף-2020 (מ/1343), לפני הקריאה הראשונה.
איתן גינזבורג: << נושא >>
איתן גינזבורג: אנחנו עוברים לסעיף שני בסדר היום: בקשת הממשלה להקדמת הדיון בהצעת חוק מתן שירותים חיוניים מרחוק (נגיף הקורונה החדש – הוראת שעה), התש"ף-2020 (מ/1343), לפני הקריאה הראשונה.
איתן גינזבורג: קיבלנו בקשה ממזכיר הממשלה להקדמת הדיון.
איתן גינזבורג: נמצאת כאן נציגת משרד המשפטים מרגנית לוי, בבקשה.
מרגנית לוי: שלום, אדוני היושב-ראש וחברי הוועדה, מדובר בהצעת חוק ששר המשפטים מציע לחוקק על רקע הקורונה, כמובן.
מרגנית לוי: המטרה שלה לאפשר לרשויות מנהליות ולמשרדי הממשלה לתת שירותים חיוניים מרחוק, זאת אומרת להמשיך לתת את השירותים הממשלתיים אבל מרחוק ולא על בסיס נוכחות של המבקש לנוכח ההוראות השונות שמגבילות את משרדי הממשלה מלתת קבלת קהל ומלהיות נוכחים במשרד.
מרגנית לוי: השינוי בהצעת החוק מול מה שעשינו, בגדול, במסגרת הגל הראשון זה שבגל הראשון עברנו מחוות דעת אחת וממקרה למקרה באופן קזואיסטי, וכאן הצעת החוק מנסה לעשות את זה באופן סדור וכחוק מסגרת.
מרגנית לוי: דבר שני שהצעת החוק הזאת מציעה לעשות זה לאפשר להנפיק כרטיסי דביט לחייבים בהוצאה לפועל.
מרגנית לוי: את זה הממשלה עשתה באמצעות תקש"ח בסיבוב הקודם.
מרגנית לוי: המטרה של הנפקת כרטיסי דביט האלה היא כדי לאפשר גם לחייבים בהוצאה לפועל לבצע עסקאות באשראי מרחוק ולמנוע מהם את העסקאות במזומן כדי למנוע התקהלויות לא נדרשות בסניפי בנקים וכדומה.
מרגנית לוי: דבר שלישי שהיא מציעה זה לאפשר להנפיק כרטיס חיוב - - - גם ללא דרישת נוכחות של הלקוח אלא מרחוק.
מרגנית לוי: המטרה של כל ההסדרים האלה היא לצמצם התקהלויות בסניפי בנקים ובמשרדי ממשלה ולאפשר לתת את הדברים האלה מרחוק.
איתן גינזבורג: תודה רבה, גברתי.
איתן גינזבורג: הערות לחברי הוועדה?
איתן גינזבורג: אין?
תהלה פרידמן: זה ילך לוועדת הכלכלה?
איתן גינזבורג: זה הולך למליאה לקריאה ראשונה.
קריאה: זה גם לא לוועדת כלכלה.
איתן גינזבורג: זה לוועדת מדע וטכנולוגיה.
איתן גינזבורג: ההצעה להקדמת הדיון לפני הקריאה הראשונה אושרה פה אחד.
איתן גינזבורג: אני מודה לחברי הוועדה.
איתן גינזבורג: בוקר טוב לכולם, אני מתכבד לפתוח את ישיבתה של ועדת הכנסת.
איתן גינזבורג: היום יום רביעי, א' באב, ראש חודש, התש"ף, 22 ביולי 2020.
איתן גינזבורג: נתחיל בסדר-היום.
איתן גינזבורג: יש בקשה, של יושב-ראש ועדת החוקה, חוק ומשפט, בנושא: הקדמת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה), לפני קריאה השנייה והשלישית.
איתן גינזבורג: אני אנמק את ההצעה מטעמו של יושב-ראש הוועדה, שביקש ממני לומר, שהממשלה הביאה את החוק שעוסק בעצם בסמכויות שמאגדת את כל סמכויות טיפול בקורונה בחוק אחד.
איתן גינזבורג: חוק שמאפשר בעצם פעולה אפקטיבית של הממשלה כנגד נגיף הקורונה, והתמודדות עם המצב שבו אנחנו נמצאים – על כך הדחיפות.
איתן גינזבורג: בעד – 4.
איתן גינזבורג: נגד – 2.
איתן גינזבורג: << נושא >> הצעות לסדר היום בנושא: "השפלות שחווים נוסעים בתחבורה הציבורית בשל חוסר המודעות לשינויים באופן התשלום שקבע משרד התחבורה", של ח"כ אחמד טיבי, אוריאל בוסו (מס' 50).
איתן גינזבורג: בקשת יושב-ראש ועדת הכלכלה להעברת הצעה לסדר-היום בנושא: "השפלות שחווים נוסעים בתחבורה הציבורית בשל חוסר המודעות לשינויים באופן התשלום שקבע משרד התחבורה", מוועדת הפנים, לוועדת הכלכלה.
איתן גינזבורג: יש הסכמה של יושבי-הראש.
איתן גינזבורג: זה גם המקום הטבעי של הדיון הזה שהתקיים שם.
איתן גינזבורג: בעד 5, נגד אין.
איתן גינזבורג: נמנעים אין.
איתן גינזבורג: קביעת ועדה לדיון בהצעת חוק ההוצאה לפועל (תיקון - ביטול הגבלת רישיון נהיגה), התש"ף-2020, של חברי הכנסת שלמה קרעי, וקבוצת חברי כנסת; של שרן השכל; חמד עמאר; ג'אבר עסאקלה; אוסאמה סעדי – כולם קבוצות חברי כנסת.
איתן גינזבורג: המלצת הלשכה המשפטית – דיון בוועדת החוקה, חוק ומשפט, כפי שנהוג בחוק ההוצאה לפועל – המקום הטבעי של החוק.
איתן גינזבורג: נשמעו במליאה הצעות להעביר לוועדת הקורונה.
ארבל אסטרחן: חוק ההוצאה לפועל, זה חוק של ועדת חוקה.
איתן גינזבורג: זה בסדר.
איתן גינזבורג: מישהו במליאה צעק שיעבור לקורונה.
איתן גינזבורג: הצעת חוק ההוצאה לפועל, תמיד בוועדת חוקה.
איתן גינזבורג: אנחנו צריכים להכריע.
איתן גינזבורג: מי בעד להעביר לוועדת חוקה?
איתן גינזבורג: בעד 5.
איתן גינזבורג: אין מתנגדים.
איתן גינזבורג: יעבור לוועדת חוקה, חוק ומשפט.
איתן גינזבורג: מבקשים, להוסיף חברי כנסת כממלאי מקום קבועים בוועדות, מטעם סיעת יהדות התורה.
איתן גינזבורג: לפי הפירוט הבא: בוועדת הכספים – יכהן חבר הכנסת יצחק פינדרוס.
איתן גינזבורג: בוועדת החוץ והביטחון – חבר הכנסת יעקב אשר.
איתן גינזבורג: בוועדת העבודה, הרווחה והבריאות, ובוועדת הפנים – יעקב טסלר.
איתן גינזבורג: בוועדת חינוך – אליהו חסיד.
איתן גינזבורג: מי בעד הוספת חברי הכנסת כממלאי מקום – ירים את ידו?
עוזי דיין: אני לא הבנתי.
איתן גינזבורג: הסעיף הזה, חברי סיעת יהדות התורה, מבקשת להוסיף ממלאי מקום קבועים לחברים שלהם באותן ועדות.
איתן גינזבורג: מי בעד הרשימה – ירים את ידו?
איתן גינזבורג: אושרה
איתן גינזבורג: הוספת החברים אושרה.
איתן גינזבורג: נותר נושא חדש, שזה בעצם סעיף א'.
איתן גינזבורג: אנחנו נחכה עם הסעיף הזה, כאשר הסתיימו ההצבעות בוועדת החוקה, חוק ומשפט, ואז נדון גם ברביזיות.
איתן גינזבורג: על כן, נצא להפסקה, ונודיע על חידוש.
איתן גינזבורג: חברים, אני מתכבד לחדש את ישיבת ועדת הכנסת.
איתן גינזבורג: אנחנו נתחיל ברביזיה שהגיש חבר הכנסת בועז טופורובסקי, בדבר החלטה של הוועדה, להקדים דיון בהצעת חוק סמכויות מיוחדות להתמודדות עם נגיף הקורונה.
בועז טופורובסקי: תודה רבה, אדוני היושב-ראש, צר לי שלא הספקתי לדבר בפעם הקודמת.
בועז טופורובסקי: פעם הזדרזתם, אני חושב, עם כאלה חוקים דרקוניים, אל לנו להזדרז, ובגלל זה אני מבקש את הדיון מחדש בנושא החוק הזה והקדמת הדיון.
בועז טופורובסקי: אם תסתכלו, לפי הצעת החוק, היא תקפה עד סוף יוני 2021, זו שנה קדימה.
בועז טופורובסקי: תחשבו איפה היינו לפני שנה.
בועז טופורובסקי: איך העולם היה נראה אחרת.
בועז טופורובסקי: איך מדינת ישראל הייתה נראית אחרת.
בועז טופורובסקי: והנה, כאן, אנחנו רוצים לאפשר לממשלה סמכויות מאוד חריגות למשך שנה קדימה.
בועז טופורובסקי: סמכויות שמצד מעקרות את פעילות הכנסת, ומאפשרות לממשלה לקבוע החלטות בלי אישור הכנסת.
בועז טופורובסקי: יש כל מיני סעיפים.
בועז טופורובסקי: יש 24 שעות לבטל החלטה.
בועז טופורובסקי: אחר כך, 14 יום.
בועז טופורובסקי: אבל גם להם יש החרגה, שאם יש דחיפות, הממשלה יכולה לעשות את זה בלי אישור הכנסת בכלל, והסעיפים נכנסים לתוקף.
בועז טופורובסקי: גם יש עוד כמה דברים שכביכול אנחנו ראינו חוקים כאלה בהיסטוריה מאוד מדאיגים.
בועז טופורובסקי: כביכול, מדברים על זה שהפגנות זה משהו חשוב.
בועז טופורובסקי: אבל אם תקראו את סעיף 9 ואת סעיף 27, אתם תראו שהסעיף הזה מאפשר להתגבר גם על האזכור של אפשור הפגנות, ולמנוע הפגנות במדינת ישראל, ולאפשר לשוטרים שימוש בכוח נגד כל מי שיעשה משהו שהממשלה הזאת תחליט שהוא לא בסדר.
בועז טופורובסקי: ואם היא תחליט לפי סעיף 43, שזה משהו דחוף, אז זה לא משנה.
בועז טופורובסקי: מה אנחנו נגיד?
בועז טופורובסקי: אין לנו סמכות בכלל להגיד – הממשלה יכולה להגיד בעצם מה שהיא רוצה.
בועז טופורובסקי: היא יכולה להסמיך את משטרת ישראל להשתמש באלימות איפה שהיא רוצה, נגד מי שהיא רוצה, וכל זה, אנחנו מתבקשים לאפשר שנה קדימה.
בועז טופורובסקי: יש כאן דברים כל כך חריגים.
בועז טופורובסקי: כל כך מסוכנים.
בועז טופורובסקי: אני מרגיש שכל פעם אני בא לכאן, לוועדה הזאת, בפני חוק אחר שמעלים כאן, וכל פעם אני בא ואומר – חבר'ה, אתם לא רואים איך אנחנו עולים שלב, ועולים שלב – בארץ הדמוקרטיה, וכל פעם אתם באים ומסבירים כאן למה זה לא נכון, ולמה זה עוד מעט השתנה.
בועז טופורובסקי: ולמה זה הפעם לא ככה.
בועז טופורובסקי: אבל כל פעם אנחנו מקבלים חוק יותר אנטי דמוקרטי, שיותר פוגע בסמכויות.
בועז טופורובסקי: שמאפשר לממשלה לעשות מה שהיא רוצה.
בועז טופורובסקי: שמאפשר לה להפעיל כוח נגד האזרחים, שמונע מהבית הזה את היכולת למנוע את זה, ונותן את הסמכויות האלה לאורך יותר ויותר זמן לממשלה.
בועז טופורובסקי: אני חושב שאלה נושאים כל כך קריטיים, כל כך חשובים, שמין הראוי שהוועדה לא תאפשר דיון כל כך מהיר, וכל כך בהול בהצעת חוק הזאת.
בועז טופורובסקי: היא מסוכנת לדמוקרטיה הישראלית.
בועז טופורובסקי: לכן, אני מבקש לדון בזה מחדש.
איתן גינזבורג: אדוני.
איתן גינזבורג: נעלה להצבעה.
איתן גינזבורג: מי בעד קבלת הרביזיה – ירים את ידו?
איתן גינזבורג: בעד 4, נגד 8, אין נמנעים.
איתן גינזבורג: אנחנו נעבור לנושא: פניית יושב-ראש ועדת החוקה, חוק ומשפט, בדבר טענת נושא חדש בעת הדיון בהצעת חוק סמכויות מיוחדות להתמודדות עם נגיף הקורונה החדש (הוראת שעה).
איתן גינזבורג: בבקשה, חבר הכנסת יואב סגלוביץ'.
יואב סגלוביץ': תראו, המציאות היא מאוד פשוטה.
יואב סגלוביץ': אתמול בלילה, זה לא היה מזמן.
יואב סגלוביץ': הגענו פה עם סעיף 25.
יואב סגלוביץ': שתי מלים על סעיף 25.
יואב סגלוביץ': אחד הדברים שהתנגדנו להם במהלך החקיקה הזו, הוא הפרטת סמכויות אכיפה לגופים שאינם משטרה.
יואב סגלוביץ': זה אומר, כל הרשתות המקומיות ועוד.
יואב סגלוביץ': וראה זה פלא: אתמול, בלילה, בשעה עשר בלילה, לתקן חוק כל כך משמעותי כהרף עין.
יואב סגלוביץ': הביאו את הסעיף הזה, כל כולו, כנושא חדש.
יואב סגלוביץ': התחיל ויכוח פנימי, בין נציגי הממשלה למה הם התכוונו ביניהם – זאת המציאות שהייתה פה אתמול.
יואב סגלוביץ': כמובן, היה ברור זה נושא חדש.
יואב סגלוביץ': כולם התעצבנו.
יואב סגלוביץ': אפילו יושב-ראש הוועדה לא הבין, הוא אמר, זה נושא חדש.
יואב סגלוביץ': הוא טען פה לנושא חדש, לא אני.
יואב סגלוביץ': זאת הייתה המציאות אתמול.
יואב סגלוביץ': יכולים לראות את הסעיף 25.
יואב סגלוביץ': את ברית המילה שניסו לעשות לו, ועשו חלקי – אבל בסוף זה פחות חשוב.
יואב סגלוביץ': מה שחשוב שהיה פה, נושא עקרוני, משמעותי, שהיה צריך לתת תהליך.
יואב סגלוביץ': ותראו, מה כתוב ומה עדיין כתוב.
יואב סגלוביץ': סעיף 26, זה אומר: שפניות ציבור, חייבת רשות מקומית שמפעילה סמכות שאני חושב שהיא לא נכונה, היא לא ראויה, שיהיה אפשרות לתת גם מענה של פניות ציבור על עוולות, גם זה אי אפשר.
יואב סגלוביץ': זה הסיפור פה.
יואב סגלוביץ': כל זה קורה בעשר בלילה, בחוק שטוענים שאין בלתו.
יואב סגלוביץ': כולנו פה יודעים, שזה לא דחוף להעלות אותו היום, כי שום דבר שצריך אותו מחר בבוקר, לטובת מאבק בנגיף, לא צריך אותו.
יואב סגלוביץ': אבל מה, החלטנו, אז נעשה את זה.
יואב סגלוביץ': זה הסיפור של הנושא החדש הזה.
יואב סגלוביץ': הוא נושא חשוב, אבל הוא נושא חדש.
יואב סגלוביץ': הוא נושא חדש שמחייב דיון – ודיון עמוק, ודיון מסודר.
יואב סגלוביץ': יש פה דעות שונות.
יואב סגלוביץ': ויש פה את הרשויות המקומיות שבאו בטענות אתמול, תוך כדי, בשעה עשר בלילה, איך לא התייעצו איתם ונציג משרד הבריאות בא ואמר – איך אנחנו לא מוכנים?
יואב סגלוביץ': והיועץ המשפטי אמר: מה זאת אומרת לא מוכנים?
יואב סגלוביץ': אנחנו ישבנו על זה.
יואב סגלוביץ': דיון שלם בעשר בלילה, לא על משהו שולי.
יואב סגלוביץ': על כיצד תעבוד האכיפה במדינת ישראל.
יואב סגלוביץ': על מינהלת האכיפה.
יואב סגלוביץ': גוף שמשרד המשפטים והממשלה אומרת, שחייבים להקים אותו, על מנת לשמור על הסדר הנכון של אכיפה שהלכתם איתה לקצה, בניגוד לדעתי, לצורך העניין.
יואב סגלוביץ': אבל אחרי שהלכתם בניגוד לדעתי, מי ייתן מזור לאותם אנשים?
יואב סגלוביץ': חוץ מזה שאתם מפזרים פה חוקים ואומרים – תסמכו עלינו.
יואב סגלוביץ': אז אתם הבאתם את הנושא החדש הזה.
יואב סגלוביץ': ואני טוען לנושא החדש הזה.
יואב סגלוביץ': כי זה נושא חדש, נושא משמעותי, ואף אחד לא יספר סיפור שזה לא נושא חדש.
יואב סגלוביץ': כי בעשר וחצי בלילה, רציתי את פרצופו של יושב-ראש הוועדה משתומם ככה – מה זה הדבר הזה?
יואב סגלוביץ': זה היה הדיון.
יואב סגלוביץ': רוצים לשמוע מה זה נושא חדש?
יואב סגלוביץ': לכו לפרוטוקול של אתמול בלילה.
יואב סגלוביץ': לא צריך את הטיעונים שלי.
יואב סגלוביץ': תודה רבה.
איתן גינזבורג: חבר הכנסת אוסאמה סעדי.
איתן גינזבורג: חבר הכנסת אלי אבידר.
אלי אבידר: מצטרף.
איתן גינזבורג: חבר הכנסת אוסאמה סעדי, אתה רוצה לנמק?
אוסאמה סעדי: אני העליתי נושא חדש בעניין סעיף 46 להצעת החוק, שמדברת על פעולה באמצעות ועדת שרים, ואיסור אצילה.
אוסאמה סעדי: מה שאמרתי אתמול, שעלה העניין הזה, שמדובר בנושא חדש, כי לא מספיק שהחוק הזה גורע ונוטל את הסמכויות של הכנסת ומעביר את זה לממשלה, שעכשיו היא מתקינה תקנות, קובעת עבירות, קובעת עונשים, ואולי הכנסת תאשר בדיעבד, אם לא.
אוסאמה סעדי: אבל עכשיו כאן, לא רק שהממשלה עושה את זה, אלא שהממשלה יכולה לעשות את זה גם באמצעות ועדת שרים.
אוסאמה סעדי: ועדת שרים, עם כל הכבוד, היא לא מוסמכת להתקין תקנות.
אוסאמה סעדי: התקנות צריכות להיות, אם בכלל, הממשלה, ובאישור הכנסת.
אוסאמה סעדי: זו דרך המלך בעניין הזה.
אוסאמה סעדי: לכן, אני חושב, הסעיף הזה בכלל, לא עלה, אדוני היושב-ראש, חבריי חברי הכנסת בהצעה הממשלתית, בכלל, כי זה היה מובן מאליו שהעניין הזה הוא בסמכותה של הממשלה.
אוסאמה סעדי: עכשיו, הכניסו את הסעיף הזה, וגרעו גם מהסמכויות של הממשלה, ונתנו אצילה לוועדת שרים.
אוסאמה סעדי: נכון, איך שאמרנו והתווכחנו אתמול, והיושב ראש לחץ בסוף, ואמר, שאין אצילת סמכות לשר אחד.
אוסאמה סעדי: אבל אני אומר, זה מראה שמדובר בנושא חדש פרופר.
איתן גינזבורג: בבקשה, היועצת המשפטית של ועדת חוקה, בבקשה, תמי.
תמי סלע: ראשית, כשמדובר על הצעת חוק גדולה ורחבה חדשה, עם הרבה הסדרים, שבאמת הפרשנות היא יחסית - - -
יעקב אשר: מסגרת, כשמה כן היא.
תמי סלע: חוק מסגרת, קובע סמכויות של שוטרים ומפקחים בכל מיני נושאים שקשורים לאכיפה.
תמי סלע: גם בהצעת החוק המקורית, בדברי ההסבר, וגם בסעיפים, דובר על כך שייקבע גורם ממשלתי שיהיה אחראי על ההנחיה.
תמי סלע: זה באמת לא פורט, ועכשיו ההצעה של המינהלת באה לפרט את העניין הזה, ולקבוע גורם שיהיה אחראי על קביעת הנחיות ואמות מידה לעניין הסמכויות.
תמי סלע: אבל סמכויות הפיקוח והשיטור פה, שנקבעו, הן היו בהצעה המקורית, וזה במסגרת הפרשנות שלנו, של סמכויות של ועדה בקריאה שנייה ושלישית, לפרט את הדבר הזה, זה בהחלט נכנס.
יואב סגלוביץ': אתה היית גם כן.
איתן גינזבורג: דיברת, ואיש לא הפריע לך.
איתן גינזבורג: אני יודע, בדיוק הייתי, למרות שאתמול טענת שלא הייתי.
יואב סגלוביץ': איתן, אתה היית יחד איתי.
איתן גינזבורג: אני מבקש.
איתן גינזבורג: כאשר תמי תסיים את דבריה, כל אחד ידבר בתורו.
תמי סלע: אני יכולה לציין, שבהצעה לקריאה ראשונה, גם נאמר שאם הממשלה קבעה גורם מוסמך, אז היא תקבע גם גורם ממשלתי שיהיה אחראי על הנחיית אותו גורם, והמינהלת היא בעצם הגורם הזה.
תמי סלע: הסעיף מפורט יותר, אבל זה במסגרת שיקול הדעת של הוועדה בשנייה ושלישית.
יעקב אשר: בעניין הזה אני רוצה לומר משהו.
יעקב אשר: מי שמכיר את יואב, יואב לא ממציא דברים, זה נכון.
יעקב אשר: מלה אחת אני רוצה לומר, הוא ציין פה משהו עובדתי וזה נכון.
יעקב אשר: הפנים התמוהות שלי, לא תמוהות - היו שהרחיבו מאוד את העניין, שאנחנו מאוד רצינו אותו.
יעקב אשר: הרחיבו אותו למחוזות קצת יותר גדולים.
יעקב אשר: את הנוסח הזה בתוספות שלו לא ראיתי, ולכן, נדהמתי, ואמרתי עובדה שגם הורדתי שתי שליש ממנו, והשארנו רק את העיקר שהוא היה.
יעקב אשר: אבל כל הזמן הנושא הזה היה בתוך העניין.
תמי סלע: לגבי הסמכות להתקין את התקנות – הסעיפים עצמם קיימים.
תמי סלע: לגבי התקנת התקנות, שינוי הגורם שמוסמך להתקין, זה לא משהו שהוא במסגרת נושא חדש.
תמי סלע: זה משהו שהוועדה יכולה לדון בו ולשנות אותו.
בועז טופורובסקי: גברתי, התייעצות סיעתית לפני הצבעה.
איתן גינזבורג: אני מבקש לומר.
איתן גינזבורג: אני לא מתווכח משפטית עם היועצת המשפטית, ודאי לא אגיד לה שדעתי שהיא לא אומרת דברים נכונים.
איתן גינזבורג: אבל אני אומר, אני הייתי בתור מי שישב בדיון - - -
איתן גינזבורג: מותר לך לחלוק גם על היועצת המשפטית, זה בסדר.
יואב סגלוביץ': אני חולק עליה.
יואב סגלוביץ': אבל אני לא רוצה שזה התפרש כאמירה לעומתית.
יואב סגלוביץ': אני הייתי בדיון הזה, והיו עוד מחבריי בדיון הזה.
יואב סגלוביץ': להט שבו אני דיברתי עכשיו, לא רק אני דיברתי עליו אתמול בלילה.
יואב סגלוביץ': בלשון בלתי משפטית, איך לא תהפכו את זה, ואיך לא תסובבו את זה, ואיך שלא תגדירו את זה באיזה סיפור שיעקב יספר – זה באבו-אבואה נושא חדש.
יואב סגלוביץ': אתם כרגע, כרגע בנוסח הזה של החוק, האזרחים שהולכים להיות נאכפים על ידי המערכות, לא נאכפים בצורה הגונה, שפויה ומסודרת.
יואב סגלוביץ': אני חושב שיש פה ליקוי מאורות מאוד גדול.
יואב סגלוביץ': מה שקורה פה זה רק דבר אחד – הלחץ של הממשלה להעביר את זה עוד היום.